MT Il-Ġurnal Uffiċjali ta’ l-Unjoni Ewropea C 198/13

Pubblikazzjoni ta' applikazzjoni skond l-Artikolu 6(2) tar-Regolament tal-Kunsill (KE) Nru 510/2006 dwar il-protezzjoni ta' l-indikazzjonijiet ġeografiċi u d-denominazzjonijiet ta' l-oriġini għall-prodotti agrikoli u l-oġġetti ta' l-ikel (traduzzjoni mhix uffiċjali)

(2008/C 198/11)

Din il-pubblikazzjoni tikkonferixxi d-dritt ta' oġġezzjoni għall-applikazzjoni skond l-Artikolu 7 tar-Regolament tal-Kunsill (KE) Nru 510/2006 (1). Id-dikjarazzjonijiet ta' oġġezzjoni għandhom jaslu għand il-Kummissjoni fi żmien sitt xhur mid-data ta' din il-pubblikazzjoni.

SINTEŻI

REGOLAMENT TAL-KUNSILL (KE) Nru 510/2006

“GENTSE AZALEA”

Nru KE: BE-PGI-005-0536-24.03.2006

DPO ( ) IĠP ( X )

Dan is-sommarju jistipula l-elementi ewlenin ta' l-ispeċifikazzjoni tal-prodott għal skopijiet informattivi.

1. Dipartiment responsabbli fl-Istat Membru:

Isem: Vlaamse Overheid, Departement Landbouw en Visserij, Afdeling Duurzame Landbouwontwikkeling Indirizz: Ellipsgebouw Koning Albert II-laan 35 Bus 40 B-1030 Brussel Tel. (32-2) 552 78 84 Feks (32-2) 552 78 71 Indirizz elettroniku: lieve.desmit@lv.vlaanderen.be

2. Grupp:

Isem: Vereniging van Vlaamse Azaleatelers Indirizz: P/a Axelsvaardeken 29a B-9185 Wachtebeke Tel. (32-9) 342 91 26 Feks (32-9) 342 92 14 Indirizz elettroniku: info@vaneetvelde.com Kompożizzjoni: Produtturi/proċessuri ( X ) Oħrajn ( X )

3. Tip ta' prodott:

Klassi 3.5 Fjuri u pjanti ornamentali

4. Speċifikazzjoni:

(sommarju tar-rekwiżiti skond l-Artikolu 4(2) tar-Regolament (KE) Nru 510/2006)

4.1. Isem: “Gentse azalea”

4.2. Deskrizzjoni: Il-Gentse azalea hija ażalea (Azalea indica jew Rhododendron simsii) lesta għall-bejgħ, mill-ewwel sinjal ta' kulur jew mill-istadju “tal-fjamma tax-xemgħa” [“candle-flame”]. Hija disponibbli f'diversi forom (b'arbuxxell sferiku jew ażalea standard, b'zokk twil, piramidi u diversi varjetajiet ta' forom mhux tas-soltu) u kuluri (fosthom abjad, lewn is-salamun, aħmar, karminju, roża, vjola u lelà) u tista' tkun kemm ta' kulur pur kif ukoll bi traċċi ta' kulur ieħor (f'linji irqaq qishom vini jew mad-dawra). Il-karatteristika unika tal-Gentse azalea hija li hi r-riżultat ta' proċess ta' produzzjoni orjentat lejn il-kwalità bbażat fuq it-tradizzjoni u d-diversità.

Il-kwalità hija żgurata billi jiġu osservati kriterji ta' kwalità ddeterminati minn qabel ibbażati fuq ir-rendiment tal-prodott (per eżempju d-distribuzzjoni tar-rimi), il-faċilità ta' l-użu (per eżempju li jitħalla spazju għas-saqi 'l isfel mix-xifer), l-affidabilità (per eżempju kulur garantit) u l-fattur estetiku (per eżempju apparenza friska u ħadra). Hija prodott li huwa magħruf għall-kwalità tiegħu, imnissel minn tradizzjoni twila ħafna snin, għarfien espert, riċerka estensiva u tagħrif professjonali.

4.3. Żona ġeografika: Iż-żona ta' produzzjoni tkopri l-provinċja kollha tal-Fjandri tal-Lvant (fejn Ghent hija l-kapitali tagħha).

4.4. Prova ta' l-oriġini: Gentse azalea għandha toriġina minn kumpanija elenkata fir-reġistru miżmum mill-grupp applikanti. Dak ir-reġistru jintbagħat lill-korp kompetenti ta' superviżjoni. Il-kumpaniji reġistrati huma jew produtturi ta' l-ażalea (jikkultivaw l-ażalea minn qatgħat sakemm jilħqu li stadju “aħdar” li fih ikunu kibru għal kollox jew sa l-ewwel sinjal ta' kulur) jew negozjanti/ġardinari [forcers] (li jixtru l-ażalea “ħodor” li jkunu kibru għal kollox u jpoġġuhom f'serer talanqas sakemm juru l-ewwel sinjal ta' kulur).

Kull produttur tal-Gentse azalea għandu josserva l-istandards stipulati mill-Proġett ta' Kwalità ta' l-Ażalea (Project Azalea Kwaliteit, PAK). Il-PAK huwa intenzjonat biex iżomm il-kwalità għolja tal-Gentse azalea u huwa mezz ta' garanzija ta' dik il-kwalità. Meta kumpanija tiffirma l-karta tal-kwalità u tingħata numru ta' parteċipazzjoni u numru PAK, kull kumpanija rreġistrata tkun qed tikkommetti ruħha li tosserva l-istandards ta' kwalità stipulati mill-PAK. Il-produtturi rreġistrati ta' l-ażalea jżommu skeda ta' tagħrif ta' l-uċuħ għal kull lott sakemm il-pjanti jkunu lesti għall-bejgħ. L-iskeda ta' tagħrif ta' l-uċuħ tiżgura li l-metodi ta' tkabbir u l-istandards ta' kwalità ġew applikati. Meta ażalea “ħodor” jintbagħtu għand il-ġardinar, magħhom tintbagħat l-iskeda ta' tagħrif ta' l-uċuħ għal kull lott involut u stiker PAK li turi n-numru PAK tagħhom. Pjanti li jkunu lesti għall-bejgħ, qabel joħorġu mill-kumpanija, jiġu ttikkettjati mill-produttur jew min-negozjant/mill-ġardinar bit-tikketta deskritta fil-punt 4.8.

4.5. Metodu ta' produzzzjoni: Il-proċess kollu tal-kultivazzjoni tal-Gentse azalea (mill-propagazzjoni tal-qatgħat sal-produzzjoni ta' pjanta li kapaċi tagħmel il-fjuri) isir fi ħdan iż-żona ġeografika definita fil-punt 4.3.

Il-Gentse azalea titnissel billi jittieħdu biċċiet jew billi jitlaqqmu fuq riżomi oħra. Il-biċċiet jitgħattew minnufih b'folja tal-plastik. Imbagħad it-tisħin minn taħt il-ħamrija jtella' t-temperatura tal-materjal tat-tnissil għal 23-25 °C.

Matul il-kultivazzjoni jeħtieġ li jinżabru regolarment il-partijiet ta' fuq tal-pjanti. Dan jinvolvi li titneħħa l-parti ta' fuq taż-żarġuna biex il-pjanta tipproduċi aktar rimi. L-għadd ta' drabi li dan isir jiddipendi fuq id-daqs mixtieq tal-prodott finali. Il-pjanti jibqgħu mgħottijin matul l-ewwel fażi tal-kultivazzjoni (sa meta u inkluża t-tieni darba li jinżabru l-partijiet ta' fuq). Tista' ssir aktar kultivazzjoni jew taħt għata jew fil-miftuħ. Ladarba tikber sad-dijametru finali mixtieq, l-ażalea “il-ħadra” tibda sa fl-aħħar tifforma r-raħs. Biex dan iseħħ, il-pjanta trid l-ewwel tiġi esposta għal temperaturi kesħin għal ċertu tul ta' żmien. Il-Gentse azaleas jiġu kklassifikati bħala dawk li jagħmlu l-fjuri kmieni ħafna (mill-15 ta' Awwissu), jagħmlu l-fjuri kmieni (mill-1 ta' Diċembru), jagħmlu l-fjuri mhux kmieni u lanqas kmieni ħafna (mill-15 ta' Jannar) u li jagħmlu l-fjuri tard (mill-15 ta' Frar) skond kemm idum dan l-esponiment. L-ażalea “ħodor” jinbigħu meta r-raħs ikun matur biżżejjed. L-istandards stipulati bħala parti mill-Proġett ta' Kwalità ta' l-Ażalea japplikaw kemm għall-ażalea “ħodor” kif ukoll għal dawk li jagħmlu l-fjuri. L-ażalea li jagħmlu l-fjuri jinkisbu permezz ta' l-isfurzar [forcing]. Dan isir billi l-pjanti li jkunu maturi biżżejjed jiġu esposti għal temperaturi ta' mill-anqas 20 °C, jissaqqew regolarment u, f'ħafna każijiet, bl-użu ta' dawl artifiċjali. Jinbigħu ma' l-ewwel sinjal ta' kulur jew fil-fażi “fjamma tax-xemgħa”.

4.6. Konnessjoni: Din l-applikazzjoni għar-rikonoxximent tal-Gentse azalea hija bbażata fuq ir-reputazzjoni tal-prodott. Madankollu, il-kultivazzjoni karatteristika tal-Gentse azalea nħolqot b'taħlita ta' fatturi storiċi, naturali u umani.

Matul l-aħħar żewġ sekli, ir-reġjun ta' Ghent sar il-pern tal-kultivazzjoni u l-kummerċ ta' l-ażalea fl-Ewropa tal-Punent. Ir-riċerka f'dan il-qasam, it-tixrid tat-tagħrif u s-settur tal-forniment huma wkoll konċentrati f'dan ir-reġjun.

L-iżvilupp tal-kultivazzjoni ta' l-ażalea fiż-żona ġeografika involuta ma seħħx biss minħabba ċirkostanzi storiċi imma wkoll minħabba fatturi naturali. Ir-reġjun ta' madwar Ghent għandu klima marittima moderata li hija adattata ħafna għat-tkabbir ta' l-ażalea. L-ażalea teħtieġ ukoll ħamrija poruża. Primarjament kienu jitkabbru f''sustrat magħmul minn weraq ta' l-arżnu u mifrex ta' weraq, li kienu disponibbli fir-reġjun.

Il-ġardinar mgħallem ta' Ghent, Judocus Huytens, ġab l-ażalea fir-reġjun għall-ewwel darba mill-Ingilterra fl-1774, imma l-Azalea indica fil-fatt inġabet mill-Ingilterra fl-1808 mill-Kaptan Welbanck. Fattur ewlieni għas-suċċess ta' l-ażalea kien it-twaqqif tas-Soċjetà Agrikola u Botanika ta' Gent (Gent Agricultural and Botanical Society) fl-1808.

Dan li ġej jixhed ir-reputazzjoni tal-Gentse azalea:

L-ewwel ażalea kienet eżibita mill-Baruni Du Bois de Vroeylande waqt wirja li saret fis-6 ta' Frar 1819. Wirja kbira tal-fjuri, iġġudikata minn ġurija internazzjonali, ilha tittella' kull ħames snin mill-1839. Għadha tittella' sal-lum u tgawdi fama mondjali bħala l-“Gentse Floraliën”.

Louis Van Houtte kien pijunier tat-tkabbir tal-Gentse azalea, peress li pperfezzjona t-teknika tat-tkabbir u ħidmietu fil-qasam tas-selezzjoni u t-tnissil irriżultat fl-iżvilupp ta' ħafna forom u kuluri ġodda. Il-katalgu tiegħu kien ippubblikat fl-1839 u diġà kien jinkludi 97 varjetà ta' Azalea indica.

Fis-17 ta' Mejju 1869, il-Gentse azalea kienet eżibita fil-Wirja tal-Fjuri f'San Pietruburgu fir-Russja.

Il-kultivazzjoni ta' l-ażalea saret tant importanti għar-reġjun madwar Ghent li perjodiku ddedikat esklużivament għall-ażalea, bl-isem Iconographie des azalées de l'Inde (Ikonografija ta' l-ażalea Indjani), tnieda fl-1881.

Fl-1893 Georges Truffaut, fl-Etude sur la culture et la végétation de l'Azalea Indica (Studju dwar il-kultivazzjoni u l-veġetazzjoni ta' l-Azalea indica), kiteb: “L-aktar ċentri importanti tal-kultivazzjoni ta' l-ażalea jinsabu fil-Belġju, partikolarment fir-reġjun madwar il-belt ta' Ghent.”

Fl-1938, f'Ghent inħarġet bolla tal-posta bl-ażalea fuqha fl-okkażżjoni ta' wirja ta' l-ażalea li damet tlitt ijiem, mis-17 sad-19 ta' Diċembru.

Diversi pubblikazzjonijiet jixhdu l-fatt li l-produtturi stinkaw sabiex jiksbu l-akbar varjetà possibbli ta' kuluri u forom. Fil-Landbouwtijdschrift (Ġurnal ta' l-Agrikoltura) ippubblikat f'Ottubru 1954, F. Peeters kiteb: “Il-kultivazzjoni ta' l-ażalea, li għaliha Ghent hija famuża, hija pprattikata minn ħafna ortikulturisti. Huma jkabbru għadd kbir ta' varjetajiet, li huma differenti f'termini ta' kulur u forma …”.

4.7. Korp ta' spezzjoni:

Isem: Federale Overheidsdienst Economie, K.M.O., Middenstand en Energie Algemene Directie Controle en Bemiddeling Tweede Afdeling Gespecialiseerde Diensten, Sectie A Controles Uitgaven EOGFL en Marktordening Indirizz: WTC III Simon Bolivarlaan 30 B-1000 Brussel Tel. (32-2) 208 40 40 Feks (32-2) 208 39 75 Indirizz elettroniku: Dirk.Demaeseneer@economie.fgov.be

4.8. Tikkettjar: Tikketta li turi l-indikazzjoni Gentse azalea, is-simbolu Ewropew PGI u n-numru PAK jitwaħħal mal-pjanti.

(1) ĠU L 93, 31.3.2006, p. 12.